Nyt IT-system gør det snart nemmere at skifte bank

Det kan være en tidskrævende og besværlig proces, når du som bankkunde selv skal sørge for at overføre dine konti og investeringer fra én bank til en anden – det vil et nyt system ved navn eBankskifte rette op på.

Fra i dag begynder landets banker og sparekasser at rulle et nyt system ud, som gør det nemmere og mere præcist for bankkunder at få et tilbud fra en ny bank. Sådan lyder det i en pressemeddelse fra Finans Danmark.

Systemet, der hedder eBankskifte, giver folk mulighed for at give den nye bank adgang til alle nødvendige oplysninger fra deres nuværende bank, blot med ét enkelt klik. Dette betyder, at kunderne slipper for selv at skulle sende dokumenter videre.

”Vi er stolte af, at vi nu kan begynde udrulningen af dette system. Hvis du overvejer at skifte bank, vil eBankskifte sikre, at du får et mere præcist tilbud fra en ny bank. Og som bankkunde skal du ikke gøre andet end at give dit samtykke,” lyder det fra Ane Arnth Jensen, konstitueret administrerende direktør i Finans Danmark.

eBankskifte virker på tværs af alle pengeinstitutter i Danmark og ventes at være fuldt oppe at køre i løbet af få måneder.